СОФИЙСКИ УНИВЕРСИТЕТ "СВ. КЛИМЕНТ ОХРИДСКИ"

**З А П О В Е Д**

№ РД 19-53 от 02.03.2018 г.

На основание ПМС № 90 от 26.05.2000 г. за условията и реда за предоставяне на стипендии на студентите, докторантите и специализантите от държавните висши училища и научни организации, във връзка с чл. 29, ал.2, т.10 от ПУДСУ и Правилата за отпускане на стипендии в СУ „Св. Климент Охридски“ за учебната 2017/2018 г.

**Н А Р Е Ж Д А М:**

Стипендии за летен **семестър на учебната 2017/2018 г.** да се отпускат на студенти - български граждани и граждани на друга държава - членка на ЕС, или на друга страна по Споразумението за ЕИП, или на Конфедерация Швейцария, приети в редовна форма на обучение, с изключение на записаните в ОКС „бакалавър“ и ОКС „магистър” срещу заплащане (по чл. 21, ал. 2 и 3 от ЗВО.

Студентите имат право на стипендия само за периода на обучение за придобиване на една образователно-квалификационна степен "бакалавър" / „магистър след средно образование“ и на една образователно-квалификационна степен "магистър".

Студентите **нямат право на стипендия** в следните случаи:

1. Прекъсват или повтарят учебна година или семестър, **с изключение на**:

**а)** повтарящите поради болест;

**б)** студентките майки, повтарящи поради бременност, раждане и отглеждане на дете;

**в)** повтарящите след прекъсване със заверени семестри и положени изпити поради промяна в учебните планове и програми.

1. Условно записаните студенти нямат право на стипендия;
2. Студенти, които са се преместили от една специалност в друга, или от едно учебно заведение в друго, нямат право на стипендия за учебните семестри, които повтарят поради преместването, ако през съответните семестри са получавали стипендия.
3. Студенти, които се обучават **едновременно по две специалности** /втора нова специалност/ нямат право на стипендия за втората / нова специалност.
4. Стипендии не се отпускат на студенти, приети за обучение за придобиване на образователно-квалификационна степен „бакалавър“ и „магистър“ след средно образование по реда на чл. 9, ал. 3, т. 6, буква „б“ и чл. 21, ал. 2 от ЗВО и за образователно-квалификационна степен „магистър“ след висше образование по реда на чл. 21, ал. 3 от ЗВО.
5. Стипендии не се отпускат на студенти, които се обучават за придобиване на същата или по-ниска образователно-квалификационна степен.
6. Стипендии по успех не се отпускат на студенти в първи семестър, първи курс на образователно–квалификационна степен “бакалавър” и “магистър” след средно образование и на образователно-квалификационна степен „магистър“ след висше образование.
7. Подалите документи с невярно съдържание се лишават от стипендия до края на обучението и дължат връщане на получените суми за стипендии, отпуснати въз основа на документи с невярно съдържание.

**О П Р Е Д Е Л Я М:**

**Документи, срокове и ред за получаване на стипендии от студентите през летен семестър на учебната 2017/2018 г., както следва:**

**1**. Стипендиите **по успех** са в размер **от 75 лева до 150 лева месечно.**

**2**. Стипендии по успех по чл. 2, ал. 1, буква „а“ от ПМС № 90/2000 г. при следните условия:

**а)** право да кандидатстват за стипендия по УСПЕХ имат:

* всички студенти, обучаващи се в редовна форма на обучение, на места, субсидирани от държавата;
* положили успешно всички изпити;
* средният им успех от предходните два семестъра (сумата от всички положени изпити, разделена на техния брой), а за първата учебна година – от първия семестър, е не по-нисък от добър (4.00).

**б)** стипендията се отпуска поотделно за всеки учебен семестър.

**в)** средствата за тази стипендия се предоставят само по показателя „среден семестриален успех“.

**3.** Стипендии по успех по чл. 2, ал. 1, буква „б“ от ПМС № 90/2000 г. при следните условия:

**а)** право да кандидатстват за стипендия по УСПЕХ имат:

* всички студенти, обучаващи се в специалности от приоритентите професионални направления, включени в списъка по чл. 9, ал. 8 от ЗВО, редовна форма на обучение, на места, субсидирани от държавата;
* положили успешно всички изпити;
* средният им успех от предходните два семестъра (сумата от всички положени изпити, разделена на техния брой), а за първата учебна година – от първия семестър, е не по-нисък от добър (4.00).

**б)** стипендията се отпуска поотделно за всеки учебен семестър.

**в)** средствата за тази стипендия се предоставят само по показателя „среден семестриален успех“.

**4**. Стипендиите по успех по т. 2 и 3 се отпускат със заповед на ректора от началото на семестъра и се изплащат в продължение на 5 месеца.

|  |  |  |  |
| --- | --- | --- | --- |
| стипендии по успех в размер | **150 лв** | получават всички студенти с успех | **6,00** |
| стипендии по успех в размер | **145 лв** | получават класирани студенти с успех | **от 5,90 до 5,99** |
| стипендии по успех в размер | **135 лв** | получават класирани студенти с успех | **от 5,80 до 5,89** |
| стипендии по успех в размер | **125 лв** | получават класирани студенти с успех | **от 5,70 до 5,79** |
| стипендии по успех в размер | **115 лв** | получават класирани студенти с успех | **от 5,60 до 5,69** |
| стипендии по успех в размер | **105 лв** | получават класирани студенти с успех | **от 5,50 до 5,59** |
| стипендии по успех в размер | **85 лв** | получават класирани студенти с успех | **от 5,09 до 5,49** |
| стипендии по успех в размер | **75 лв** | получават класирани студенти с успех | **под 5,00** |

**5.** По време на семестъра (извън определените срокове в настоящата заповед) не се кандидатства за стипендии по успех и такива не се отпускат.

**6.** Ред и срокове за кандидатстване за стипендии по успех и за стипендии без ограничения:

|  |  |
| --- | --- |
| Начало на регистрацията на заявленията за стипендии по успех и целогодишни стипендии в интернет страница на адрес <http://stipendii.uni-sofia.bg/> | **3 март 2018 г. (събота)** |
| Начало на подаване на заявленията за кандидатстване за стипендии по успех и целогодишни стипендии при инспектор „Студенти“ на съответния факултет | **6 март 2018 г. (вторник)** |
| Край на регистрацията на заявленията за кандидатстване за стипендии през интернет страницата | **12 март 2018 г., (понеделник), 23.59 часа** |
| Край на подаване на заявленията за кандидатстване за стипендии по успех при инспектор „Студенти“ на съответния факултет | **13 март 2018 г., (вторник), 17.00 часа** |
| Класиране | **19 март 2018 г. (понеделник) след 18.00 ч.** |
| Подаване на жалби | **20 и 21 март 2018 г.(вторник и сряда )** |
| Разглеждане на жалбите от комисията по стипендии | **22 март 2018 г. (четвъртък)** |
| Окончателно класиране | **27 март 2018 г. (вторник)** |

6.1. Попълнените, разпречатани и подписани заявления за кандидатстване за стипендия по успех се заверяват от инспектор „Студенти” на съответния факултет и се депозират пак там.

6.2. Списъците с резултатите от класирането за летен семестър на учебната 2017/2018 г. се обявяват в интернет сайта на СУ „Св. Климент Охридски”.

6.3. Класираните за стипендия по успех студенти се включват в поименна заповед на Ректора, в която се определя и конкретният месечен размер на стипендията.

**7**. Стипендии, получавани **без ограничения** (целогодишни) са в размер **150 лв.** месечно за следните категории учащи:

**а)** студенти с трайни увреждания;

**б)** несемейни студенти без двама родители;

**в)** несемейни студенти с двама родители с трайни увреждания;

**г)** несемейни студенти с починал родител и родител, който е с трайни увреждания

**д)** студентки с деца до 6 годишна възраст.

**е)** студенти, които до пълнолетието си са отглеждани в домове за отглеждане и възпитание на деца, лишени от родителска грижа.

**ж)** бащи с дете до 6-годишна възраст, когато майката не е студентка, починала е или упражняването на родителските права е предоставено на бащата студент.

**8**. Необходимите документи за кандидатстване за стипендия без ограничения (целогодишни):

**а)** студентите **попълват** **заявление за стипендии без ограничения** (целогодишна) в интернет страница на адрес <http://stipendii.uni-sofia.bg/> в срок от 03.03.2018г. до 12.03.2018г., 23:59 часа;

**б)** **в срок от 03.03.2018г. до 13.03.2018г., 17:00 часа** попълнените, разпечатани и подписани заявления се подават при инспекторите в сектор „Студенти“ на съответния факултет, където се заверява актуалното състояние на студента;

**в)** към заявлението се прилагат необходимите документи удостоверяващи основанието за отпускане на целогодишна стипендия както следва:

* копие от смъртен акт. Оригиналът се връща след сверяване;
* копие от акт за раждане на детето. Оригиналът се връща след сверяване;
* копие от решение на ТЕЛК за студента или за родител с трайни увреждания. Оригиналът се връща след сверяване;
* служебна бележка удостоверяваща, че студентът се е отглеждал в дом за отглеждане и възпитание на лица, лишени от родителска грижа.
* бащи студенти с деца до 6-годишна възраст, представят документ, че майката не е студентка.

**г)** завереното заявление заедно с необходимите документи се подават в стая 239 на Ректората.

**д)** жалби и възражения се подават в Деловодството на университета – Ректорат, стая 114 или 115 на 20 и 21.03.2018 г.. Постъпилите след 21.03.2018 г. жалби и възражения няма да бъдат разгледани.

**е)** списъкът с резултатите откласирането се обявява на интернет сайта на Университета на 27.03.2018 г.

**ж)** класираните за стипендия без ограничения студенти се включват в поименна заповед на Ректора, в която се определя и конкретният месечен размер на стипендията.

1. Стипендии се отпускат на чуждестранни студенти, граждани на трети за Европейския съюз държави, приети в редовна форма на обучение:

* по междуправителствени спогодби за образователен, научен и културен обмен
* по актове на Министерския съвет, когато отпускането на стипендии е изрично предвидено в тях;
* студенти - чужденци, които постоянно пребивават в Република България, приети за обучение по реда за българските граждани на места, субсидирани от държавата.

**а) размерът на стипендията е 200 лв.;**

**б) д**окументи се приемат в Паричен салон на СУ – четвърти етаж, северно крило на Ректората.

**в)** студентите, приети по междуправителствени спогодби, получават стипендия без оглед на успеха от началото на учебната година в продължение на 12 месеца.

**г)** чуждестранните студенти, приети по актове на Министерския съвет (от втори и по-горен курс), получават стипендия в продължение на 12 месеца от началото на учебната година, при условие, че успехът им от предходната година, при успешно положени всички изпити, е не по-нисък от добър 4.00. Чуждестранните студенти, записани в първи курс, получават стипендия без оглед на успеха.

**д)** на студентите - граждани на държавите-членки на Европейския съюз и на Европейското икономическо пространство, приети за обучение по реда на чл.68, ал.6 от Закона за висшето образование, се предоставят стипендии при условията и по реда, определени за българските граждани.

**е)** чуждестранните студенти, приети по актове на Министерския съвет, получават стипендия и по време на езиковия и специализиран курс по български език.

**ж)** чуждестранните студенти **не получават стипендия** за времето, през което отсъстват от учебни занятия по причини непредвидени в правилника на Университета.

**10.** Продължителност и срокове за изплащане на стипендиите:

**а)** Студентите в **последния семестър на обучение** получават стипендия до края на месеца, в който се провежда първата сесия за държавен изпит (защита на дипломна работа) съгласно учебния план.

**б)** Студентките **майки и студентите бащи с деца до 6-годишна възраст**, които не са се дипломирали на първата сесия, получават стипендия до края на месеца, в който приключва втората сесия за държавен изпит (защита на дипломна работа) съгласно учебния план.

**в)** Студентите, които се **дипломират предсрочно**, получават стипендия за времето до първата сесия за държавен изпит по учебен план, но не повече от три месечни стипендии.

**г)** Несемейни студенти без двама родители, студентите с трайни увреждания, студентите с двама родители с трайни увреждания, студентите с един починал родител и родител с трайни увреждания - от началото на месеца следващ месеца, през който е възникнало основанието за получаването им.

**д)** Стипендиите за изплащат по банков път, по посочена от студента банкова сметка, открита на негово име в срок до 5-о число на месеца, следващ месеца, за който се полагат.

Контрол по изпълнение на настоящата заповед възлагам на зам. - ректора по учебна дейност ОКС „Бакалавър” и ОКС “Магистър“.

Препис от настоящата заповед да се връчи на деканите на факултети, на началник отдел „Образователни дейности“, на главния счетоводител, на главен юрисконсулт и на касите за сведение и изпълнение.

**проф. дфн Анастас Герджиков**

**РЕКТОР**